SK Úradný vestník Európskej únie C 105/12

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 105/05

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9

„LIMONE DI SORRENTO“

ES č.: IT-PGI-0105-0098-06.11.2007

CHZO ( X ) CHOP ( )

1. Časti špecifikácie, ktorých sa týka zmena a doplnenie:

—  Názov výrobku —  Opis výrobku —  Zemepisná oblasť —  Dôkaz o pôvode — T Spôsob výroby — Spojenie — Označovanie — Vnútroštátne požiadavky — Iné (uveďte)

2. Druh zmeny a doplnenia:

— Zmena a doplnenie jednotného dokumentu alebo zhrnutia —  Zmena a doplnenie špecifikácie CHOP alebo CHZO zapísaných do registra, ku ktorým sa neuverejnil žiadny jednotný dokument ani zhrnutie. —  Zmena a doplnenie špecifikácie, z ktorej nevyplýva žiadna zmena a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmeny a doplnenia:

3.1. Spôsob výroby:

— V článku 4 ods. 3 sa mení a dopĺňa opis obsiahnutý v platnej špecifikácii produkcie, pokiaľ ide o mreže, pod ktorým sa pestujú rastliny „Limone di Sorrento“, v tom zmysle, že hoci sa uprednostňujú stĺpy z gaštanového dreva, ustanovuje sa aj používanie stĺpov z iných druhov dreva a/alebo z kovových zliatin (vzhľadom na to, že materiál stĺpov nemá vplyv na kvalitu výrobku).

Okrem toho vzhľadom na to, že z formulácie platnej špecifikácie nemožno vyvodiť, že tradičný pestovateľský postup „Limone di Sorrento“ spočíva v pestovaní rastlín buď pod mrežami zo zastrešených stĺpov, alebo v tieni iných drevín ako citrónovníkov, zmenilo sa poradie údajov vo vete, aby bol obsah zreteľnejší.

— V článku 4 ods. 5 a v článku 5 ods. 4 sa zmenil dátum začiatku zberu citrónov. Vzhľadom na klimatické zmeny, ktoré nastali v posledných rokoch na celosvetovej úrovni, sa totiž zmenila doba zrenia výrobku. S cieľom prispôsobiť špecifikáciu tejto zmene sa posunul dátum začiatku zberu citrónov o jeden mesiac skôr a stanovil sa na 1. január, zatiaľ čo v špecifikácii sa uvádzal 1. február.

— V článku 4 treťom odseku od konca sa zmenila hodnota maximálnej produkcie citrónov na hektár. Po uznaní chráneného zemepisného označenia sa totiž zaznamenalo zvýšenie potenciálu produkcie „Limone di Sorrento“ vďaka zlepšeniu tradičných pestovateľských postupov a s pomocou poverených agronómov ochrannej skupiny a z dôvodu zmeny klimatických podmienok. Okrem toho nahradenie starnúcich rastlín alebo rastlín postihnutých rakovinou citrónu inými, už plne produktívnymi rastlinami, ako aj návrat k organickým hnojivám umožňujú v súčasnosti dosahovať omnoho vyššiu priemernú produkciu na rastlinu, pričom kvalita výrobku zostáva nezmenená.

V dôsledku toho sa hodnota maximálnej produkcie citrónov na hektár uvedená v špecifikácii upravila podľa súčasných možností, a teda zvýšila z 35 na 45 ton.

— V poslednom bode článku 6 sa prehodnotila výťažnosť citrónovej šťavy a znížila sa z 30 na 25 %. Pri kontrole výťažnosti citrónovej šťavy z dávok produkcie v čase lisovania pomocou strojov a pri nastavení tlaku odšťavovania zariadenia tak, aby sa obmedzila prítomnosť tuhej látky a tým zakalenie, sa viackrát zaznamenala výťažnosť nižšia ako 30 %, ale vyššia ako 25 %. Toto pozorovanie si vyžiadalo aktualizovať tento údaj v platnej špecifikácii produkcie.

3.2. Spojenie:

— Ustanovuje sa zmeniť a doplniť formuláciu bodu 4.6 zhrnutia uverejneného v Úradnom vestníku Európskych spoločenstiev (Ú. v. EÚ C 77, 17.3.2000, s. 5).

Preformulovanie sa týka na jednej strane zaradenia rôznych údajov potvrdzujúcich odvekú prítomnosť „Limone di Sorrento“ na Sorrentskom polostrove a význam, ktorý malo jeho pestovanie pre miestnych obyvateľov, a na strane druhej zrušenia odkazov na druh dreva slúžiaci na stavbu mreže.

Zrušenie zmienky o gaštane ako druhu dreva, ktorý sa má použiť na výrobu mreže, je logickým dôsledkom požadovanej zmeny a doplnenia týkajúcich sa spôsobu výroby, ktorý povoľuje aj používanie konštrukcií a stĺpov vyhotovených z iného materiálu ako z gaštanového dreva. Táto zmena je odôvodnená tým, že krajina sa od 19. storočia vždy vyznačovala prítomnosťou citrónovníkov pestovaných pod mrežami alebo v tieni iných stromov s vysokým kmeňom, aby sa chránili pred nepriaznivým zimným počasím.

Odkaz na stĺpy z gaštanového dreva je jednoducho technický a historický detail týkajúci sa metódy pestovania citrónov, ktorý sa ukazuje ako bezvýznamný z hľadiska spojenia medzi prostredím a výrobkom. V tejto súvislosti treba podčiarknuť, že krajina a územie sa formovali vďaka intuícii miestnych poľnohospodárov, ktorí dokázali vďaka svojmu majstrovstvu projektovať a budovať z vtedajších najlepších dostupných materiálov konštrukcie schopné chrániť plantáže citrónovníkov, a tak zaručiť dobré dozrievanie plodov. Pestovatelia si zvolili gaštanové drevo len pre jeho technické vlastnosti, keďže bolo tvrdšie, ľahšie opracovateľné a trvanlivejšie ako jelšové drevo, a tým sa ukázalo ako vhodnejšie na výrobu mreží. Z predchádzajúcich odôvodnení vyplýva, že spojenie medzi prostredím a „Limone di Sorrento“ sa vytvára prítomnosťou samotných mreží, ktoré sú od nepamäti nedeliteľnou súčasťou pestovateľského postupu, pretože umožňujú chrániť plody a zaručiť ich postupné zrenie. Oprávnene sa preto možno nazdávať, že odkazy na druh dreva používaný na stavbu stĺpov predstavujú len historický odkaz, úplne odlišný od príčinného spojenia medzi zemepisnou oblasťou a kvalitou „Limone di Sorrento“.

Na základe týchto odôvodnení si myslíme, že preformulovanie navrhnuté v bode 5.3 jednotného dokumentu je v súlade s pôvodnými podmienkami registrácie názvu.

3.3. Označovanie:

— V prvom odseku článku 7 sa doplnilo spresnenie týkajúce sa uvedenia výrobku na trh. V platnej špecifikácii je odkaz len na predaj výrobku v „pevných prepravkách“, zatiaľ čo podľa bežnej praxe, osobitne v prípade ovocia a zeleniny, sa výrobok predáva nebalený.

Ustanovenie, ktorým sa ustanovuje možnosť predaja nebaleného „Limone di Sorrento“, si vyžiadalo úpravu predpisom označovania výrobku, aby sa uľahčila jeho identifikácia spotrebiteľom a podporila jeho vysledovateľnosť. V zmenenej a doplnenej špecifikácii produkcie sa preto ustanovuje, že keď sa CHZO „Limone di Sorrento“ predáva nebalené, 80 % výrobkov musí byť označených.

— Ešte v článku 7 tam, kde ide o „pripravené výrobky“, sa ukázalo ako potrebné odstrániť slová „zložky“, aby mal odsek vyhovujúci zmysel a nespôsobil chybné interpretácie. V platnej špecifikácii je skutočne odkaz na používanie chráneného označenia na štítkoch spracovaných výrobkov, ale nie, ako by mohlo mylne napovedať čítanie súčasnej špecifikácie, na vymenovanie „Limone di Sorrento“ medzi zložkami tohto výrobku.

Prítomnosť slov „zložky“ v platnej špecifikácii produkcie vyplýva z čisto vecnej chyby pri písomnom vyhotovení dokumentu; v nasledujúcom odseku ide totiž oprávnene o „kontrolu správneho používania CHZO ‚Limone di Sorrento‘ pri pripravených a/alebo spracovaných výrobkoch“.

— V predposlednom odseku článku 7 sa odstránil pojem „skupiny“ (consorzi) z odkazov, ktoré možno pridať na štítku označujúcom CHZO „Limone di Sorrento“, keďže vo vnútroštátnych právnych predpisoch o ochranných skupinách zemepisných označení, najmä v zákone č. 526/1999 z 21. decembra 1999, sa ustanovuje, že pre každé označenie možno schváliť len jednu ochrannú skupinu. Vzhľadom na to, že už jestvuje ochranná skupina pre názov „Limone di Sorrento“, uznaná v zmysle už uvedeného zákona, uvedenie iných ochranných skupín na štítku by sa ukázalo ako úplne neadekvátne podľa vnútroštátnych právnych predpisov.

— Napokon stále v článku 7 označenie „Limoni“, ktoré sa objavuje v grafickom zobrazení loga názvu a v jeho opise, sa nahradilo presným označením zapísaným v registri podľa nariadenia (ES) č. 2446/2000 zo 6. novembra 2000, teda slovom „Limone“. Ide o opravu vecnej chyby v tom zmysle, že v tej istej platnej špecifikácii produkcie sa hovorí o „Limoni di Sorrento“ len v opise loga, zatiaľ čo v ostatnom texte sa stále správne uvádza odkaz na „Limone di Sorrento“.

3.4. Vnútroštátne požiadavky:

— Vypustili sa dve vety jednotlivo v druhom a piatom odseku článku 4 špecifikácie, ktoré automaticky udeľovali regiónu právomoc meniť špecifikáciu produkcie.

Presnejšie v druhom odseku článku 4 sa odstránila poznámka poskytujúca regionálnym odborným orgánom možnosť povoľovať pestovateľské spôsoby „Limone di Sorrento“ odlišné od toho spôsobu, ktorý je ustanovený v špecifikácii.

Okrem toho sa vypustila v piatom odseku toho istého článku poznámka oprávňujúca región Kampánia zmeniť výnosom alebo v závislosti od klimatickej situácie dátumy, ku ktorým sa môže uskutočniť zber citrónov.

Vypustenie týchto dvoch bodov z platnej špecifikácie sa ukázalo ako potrebné, pretože neoprávnene udeľovali právomoc meniť a dopĺňať špecifikáciu skôr regiónu ako Európskej komisii.

— Prvý odsek článku 5 sa zmenil a doplnil a druhý odsek toho istého článku sa vypustil. Tieto dva odseky totiž neoprávnene poskytovali regiónu Kampánia právomoci, ktoré prináležia kontrolnému orgánu. V dôsledku toho sa v prvom odseku článku 5 veta „register vedený a aktualizovaný regiónom Kampánia priamo (…) tento článok“ nahradila vetou „zoznam vedený kontrolným orgánom“, ktorým je v tomto prípade IS.ME.CERT.

Nahradenie v treťom odseku toho istého článku a v bode 4) článku 7 pojmu „register“ (albo) pojmom „zoznam“ (elenco) zapadá do logiky toho, čo sa už spresnilo.

3.5. Iné:

— Napokon z platnej špecifikácie sa vypustil článok 8, pretože sa v ňom ustanovovalo uplatňovanie sankcií „v zmysle zákona“ v prípade neoprávneného prisvojenia si názvu výrobku. Tento článok sa vypustil, pretože sa pokladal za redundantný. Je totiž zjavné, že osoby, ktoré sa dopustia podvodov, budú potrestané v súlade so zákonom. V tomto prípade sa v zákone č. 297/2004 určujú „podmienky sankcií podľa nariadenia (EHS) č. 2081/92“, ktoré sa v súčasnosti stalo nariadením (ES) č. 510/2006.

Zmenu a doplnenie špecifikácie navrhuje skupina Consorzio di Tutela Limone di Sorrento IGP, ktorá sídli vo Vico Equense 80069 (NA) – Via Domenico Caccioppoli 25 a ktorá má oprávnený záujem ako skupina uznaná v zmysle zákona č. 525/1999, zložená z výrobcov „Limone di Sorrento“ CHZO pravidelne podliehajúcich kontrole kontrolného orgánu.

JEDNOTNÝ DOKUMENT

NARIADENIE RADY (ES) č. 510/2006

„LIMONE DI SORRENTO“

ES č.: IT-PGI-0105-0098-06.11.2007

CHZO ( X ) CHOP ( )

1. Názov:

„Limone di Sorrento“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

V čase uvedenia na trh sa „Limone di Sorrento“ CHZO vyznačuje oválnym, symetrickým tvarom s mierne vypuklým lalokom stopky a priemerným bazálnym povrchom.

Jeho rozmery sú priemerné, priemerné až veľké s hmotnosťou minimálne 85 g. Citróny s hmotnosťou nižšou ako 85 g, ktoré sa však vyznačujú ostatnými vlastnosťami uvedenými v tomto bode, sa môžu použiť na spracovanie.

Stopka citróna má priemernú hrúbku a dĺžku a pevne drží; hrot (apex) je prítomný, zatiaľ čo apikálna brázda a zostatok čnelky chýbajú. Plodolistová os je zaoblená, priemerná a poloplná.

Kôra „Limone di Sorrento“ CHZO má citrónovožltú farbu na viac ako 50 % povrchu a priemernú hrúbku (flavedo a albedo); flavedo je bohaté na esenciálne oleje a jeho aróma a vôňa sú výrazné; dužina je slamovej farby, priemernej textúry a šťava je slamovej farby, výdatná (výťažnosť nie nižšia ako 25 %) a má vysokú kyslosť (nie nižšiu ako 3,5 g/100 ml).

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

—

3.6. Osobitné pravidlá pre krájanie, strúhanie, balenie atď.:

—

3.7. Osobitné pravidlá pre označovanie:

CHZO „Limone di Sorrento“ sa musí buď uvádzať na trh voľne sypané s označením 80 % plodov samolepkou, alebo predávať v špeciálnych pevných prepravkách s minimálnym obsahom 0,5 kg a maximálnym obsahom 15 kg, ktoré sú vyrobené z materiálu rastlinného pôvodu, kartónu alebo z iného recyklovateľného materiálu, v každom prípade schváleného právnymi predpismi Spoločenstva.

Obaly označené pečaťou CHZO alebo štítky na obaloch musia obsahovať označenia „Limone di Sorrento“ a „Indicazione geografica protetta“ [alebo skratku IGP (CHZO)] uvedené zreteľným a čitateľným písmom rovnakej veľkosti, ako aj názov, obchodné meno a adresu výrobného podniku a baliarne a množstvo výrobku, ktoré sa skutočne nachádza v balení, vyjadrené v súlade s platnými predpismi.

Štítok musí obsahovať aj grafický symbol umeleckého zobrazenia osobitného a jednoznačného loga, ktoré sa má neodlučiteľne používať s chráneným zemepisným označením. Grafický symbol sa skladá zo zobrazenia troch citrónov s listami, z toho dva menšie citróny nachádzajúce sa viac na kraji a jeden veľký citrón. Vnútri väčšieho citróna je zobrazená panoráma sorrentského pobrežia až po Punta Scutolo. Krajina má zelenú farbu Pantone 360 CV, listy sú zelenej farby Pantone 362 CV, oba malé citróny a zarámovaná plocha obsahujúca označenie „Limone di Sorrento“ majú žltú farbu Pantone process yellow, more má jasnomodrú farbu Pantone 284 CV, nápis „Limone di Sorrento“ je čierny.

Pripravené výrobky, ktoré sú výsledkom spracovania citrónov, môžu používať v rámci označenia odkaz na zemepisný názov „Sorrento“ pod podmienkou, že sú dodržané tieto podmienky:

— citróny použité na prípravu výrobku musia patriť výlučne do CHZO „Limone di Sorrento“,

— musí sa uviesť presný pomer hmotnosti medzi množstvom CHZO „Limone di Sorrento“ a množstvom získaného vyrobeného výrobku,

— príprava a/alebo spracovanie citrónov musia prebiehať výlučne na území obcí vymenovaných v bode 4,

— použitie CHZO „Limone di Sorrento“ sa musí preukázať zakúpením a vlastnením potvrdeniek o kúpe od výrobcov zapísaných v registri a následným zápisom do úradných dokladov.

Zakazuje sa pridávať k chránenému zemepisnému označeniu „Limone di Sorrento“ akékoľvek iné doplňujúce prívlastky ako tie, ktoré už boli uvedené, vrátane prívlastkov „tipo, gusto, uso, selezionato, scelto“ (vzor, chuť, použitie, výberový, vybraný) alebo podobné.

Je však dovolené používať označenia, ktoré súvisia so spoločnosťami, názvami, obchodnými názvami, súkromnými značkami za predpokladu, že nemajú pochvalný význam a spotrebiteľa nemôžu uviesť do omylu.

Tieto označenia sa môžu vyskytovať na štítku pod podmienkou, že veľkosť a šírka písma je minimálne o polovicu menšia, ako je písmo použité na označenie chráneného zemepisného označenia.

4. Stručné vymedzenie zemepisnej oblasti:

Oblasť produkcie „Limone di Sorrento“ CHZO sa nachádza v obciach Vico Equense, Meta, Piano di Sorrento, Sant’Angelo, Sorrento, Massa Lubrense, Capri a Anacapri.

5. Súvislosť so zemepisnou oblasťou:

5.1. Špecifickosť zemepisnej oblasti:

Sorrentský polostrov tvorí úzky pás zeme, ktorý vyčnieva do Tyrrhenského mora a oddeľuje Neapolský záliv od Salernského zálivu. Na východe je ohraničený masívom Monte Faito e Sant’Angelo, zatiaľ čo jeho stredovú os tvorí hrebeň vrchov s viacerými výstupkami vyššej nadmorskej výšky ako Monte Comune alebo Monte Vico Alvano.

Z geologického hľadiska sa strieda vápencová hornina s násypmi zo sorrentského sivého tufu, ktoré sa rozprestierajú v oblasti planiny nazývanej Piano di Sorrento, tiahnucej sa od obce Meta po mesto Sorrento; v niektorých oblastiach (ako Massa Lubrense a Sorrento) možno nájsť aj pieskovec. Povrch tvoria hlavne premenené vrstvy pyroklastických materiálov (sopečné pôdy); prítomnosť lapilových násypov zaručuje dobrú priepustnosť pôdy.

Sopečný charakter pôdy zaručuje dobrú schopnosť katiónovej výmeny, pričom umožňuje prínosy minerálov ako draslík, vápnik a kremík, ktoré zabezpečujú poľnohospodársku produkciu vysokej kvality najmä tým, že umožňujú tvorbu veľkých množstiev cukrov.

Z klimatického hľadiska sa oblasť vyznačuje hojnými zrážkami (približne 800 mm/rok) najmä na jeseň a na jar. Oblasť teda nie je suchá a umožňuje pestovať citrusové plody s obmedzeným zavlažovaním.

Minimálne zimné teploty klesajú výnimočne pod 0 °C, zatiaľ čo v lete udržiava zmierňujúci účinok vetrov od mora teploty pod 30 °C.

5.2. Špecifickosť výrobku:

„Limone di Sorrento“ sa vyznačuje opakovaným bohatým kvitnutím: možno narátať až päť hlavných kvitnutí a plod sa biologicky vyznačuje výrazným polymorfizmom.

Plod má veľmi variabilný tvar, rozmer, hrúbku kôry, jemnosť epikarpu a počet kôstok. Táto heterogénnosť závisí okrem odlišných období kvitnutia od klonovej odlišnosti a od osobitých pôdnych a klimatických podmienok pestovateľskej oblasti.

Tieto prvky však nemenia typické organoleptické (zmyslové) a reologické vlastnosti „Limone di Sorrento“. Ten sa totiž vyznačuje vyváženým pomerom rozpustných cukrov a organických kyselín (citrónovej a jablčnej). Vysoké vstrebávanie draslíka, na ktorý je pôda bohatá, má za následok koncentráciu vzácnych esenciálnych olejov v žľazách kôry produkujúcich olej.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO):

Povesť, ktorú má už stáročia „Limone di Sorrento“ nielen v oblasti produkcie, ale aj vo zvyšku Talianska a v zahraničí, je zjavná, pretože výrobok je nedeliteľnou súčasťou kultúry a dejín našej krajiny a je prvkom, ktorý charakterizuje krajinu Sorrentského polostrova typickou ochrannou konštrukciou z mreží.

Pestovanie citrusov na Sorrentskom polostrove je potvrdené už oddávna. Dve odlišné a elegantné rastliny citrónovníka zobrazené na antických rímskych mozaikách v „Casa del frutteto“ z roku 79 n. l. v archeologickej oblasti Pompejí umožnili porovnanie s odrodou „Limone di Sorrento“ pestovanou dnes v regióne Sorrento. Kvaše na Sorrentskom polostrove z 18. storočia zobrazujú citróny a pomaranče a mnohé orechy, olivy a vinice. Produkcia citrónov aj v tomto období sa totiž začala vyvážať po mori najmä do krajín za Atlantickým oceánom.

Intenzívny rozvoj pestovania sa datuje do začiatku 19. storočia s používaním sorrentského mreže, ochrannej konštrukcie, s ktorou sa možno stretnúť len v tomto regióne.

V 19. storočí sa citróny „Limone di Sorrento“ vyvážajú do Európy a Ameriky v debničkách z topoľového dreva (ako to potvrdzujú mnohé dokumenty o predaji a preprave z tohto obdobia) a predstavujú zdroj bohatstva, ktoré umožňuje významné investície do rozvoja sektora cestovného ruchu.

Práve v tomto období sa spája klasický sorrentský „sad“ citrónovníkov, občas zmiešaných s pomarančovníkmi, so samotným obrazom mesta Sorrento a jeho turistickým úspechom. Od začiatku 18. storočia, teda od obdobia „veľkých okružných ciest“, Goethe počas svojej cesty po Taliansku spomenul a ospieval Sorrento, túto „zem, kde kvitnú citrónovníky“.

Trh vždy priznával citrónom „Limone di Sorrento“ výrazne vyššiu predajnú cenu ako citrónom pochádzajúcim z iných oblastí produkcie ako prejav uznania osobitnej hodnoty a kvalít tohto ovocia. Okrem toho je „Limone di Sorrento“ pre mimoriadne aromatické vlastnosti svojej kôry základom výroby „limoncella“, tradičného macerátu z „Limone di Sorrento“.

Špecifická kvalita „Limone di Sorrento“ CHZO vyplýva z kombinácie jedinečných pôdnych a klimatických vlastností regiónu, osobitnej ochrany poskytovanej rastlinám mrežami alebo rastlinami s vysokým kmeňom a z postupov klonového výberu, ktoré stáročia uplatňujú miestni pestovatelia. Tento súbor faktorov umožňuje produkciu ovocia, ktorého kôra má vysoký obsah esenciálnych olejov a ktorého šťava sa vyznačuje vyváženým pomerom kyselín a cukrov zabezpečujúcim osobitné organoleptické vlastnosti a umožňujúcim konzumáciu aj bez cukru.

Pestovateľské postupy a viacnásobné kvitnutie umožňujú dosahovať tieto výnimočné vlastnosti počas celého obdobia zberu.

Odkaz na uverejnenie špecifikácie:

Tento správny orgán začal vnútroštátne námietkové konanie tým, že uverejnil návrh zmeny a doplnenia chráneného zemepisného označenia „Limone di Sorrento“ v Úradnom vestníku Talianskej republiky č. 81 zo 6. apríla 2007.

Úplné znenie špecifikácie produkcie je k dispozícii na:

— internetovej adrese: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

— priamo na domovskej stránke ministerstva pre poľnohospodársku, potravinovú a lesnú politiku (http://www.politicheagricole.it): kliknite na „Prodotti di Qualità“ (vľavo na obrazovke) a potom na „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.